Sõltumata kasutatud meetodist on Päikese moode uurides saadud teada väga palju. Kuna Päikese akustika sõltub eelkõige helikiirusest, siis oli helikiiruse muutumise käik Päikese sügavuses üks esimesi helioseismoloogia tulemusi (joonis 5 trükinumbris). Et aga helikiirus sõltub omakorda nii tihedusest, temperatuurist kui ka keemilisest koostisest, võimaldasid vastavad vaatlused täpsustada Päikese  siseehituse standardseid (tsentraalsümmeetrilisi) mudeleid. Tulemused langesid suures osas kokku juba teadaolevaga ja suuri üllatusi ei tulnud. Samas veenduti, et meetod töötab. Need olid tegelikult uue teadusharu varajased lapsepõlverõõmud.